Akteur kritiek ná motorfietsongeluk | Maroela Media
Theunis Nel saam met sy vrou, Mareli, en hul twee seuns. Foto: Facebook.
Theunis Nel, akteur en aanbieder van die motorprogram Woema op kykNET, is in 'n kritieke toestand in die intensiewesorgeenheid van die Unitas-hospitaal ná 'n motorfietsongeluk Maandag in die ooste van Pretoria.
Anria van Heerden, mede-aanbieder van Woema en familiewoordvoerder, het Dinsdag aan Maroela Media gesê die ongeluk het omstreeks 10:15 by die Garsfontein-oprit van die N1-snelweg plaasgevind. Inligting oor die ongeluk is egter nog skaars, en word deur die polisie ondersoek.
Volgens Chris Botha, 'n woordvoerder van Netcare 911, het 'n bakkie hom teen sy kant getref. "Paramedici het op die toneel gekom en die motorfietsryer in 'n kritieke toestand sowat 100 meter van die motorfiets se wrak aangetref," het Botha gesê. Hy is op die toneel gestabiliseer en na die Pretoria-Oos-hospitaal geneem vir verdere behandeling.
Nel is intussen na die Unitas-hospitaal oorgeplaas.
Sy regterarm moes noodgedwonge Dinsdag in die vroeë oggendure geamputeer word. "Daar was geen ander keuse as om Theunis se arm te amputeer nie," het Van Heerden gesê. "Dit het verseker sy lewe gered en daar was onmiddellik 'n verbetering in sy toestand. Hy is tans kritiek maar stabiel. Sy lyf moet nou terugveg, want hy het baie bloed verloor."
Van Heerden het hul vriende, familie en Nel se aanhangers wat deur die nag gebid het, bedank vir hul ondersteuning en liefde vir Nel, sy vrou Mareli en twee jong seuns. "Ons vra asseblief dat almal sal aanhou bid, ons is besig om die stryd te wen en ons erken dat ons 'n magtige God dien. Hy was in beheer gisteraand en is nog steeds in beheer," het sy bygevoeg.
Die Proudly Meerkat-motorfietsryergroep gaan vanaand om 18:00 buite die Unitas-hospitaal bymekaarkom om saam vir Nel te bid. Hulle het die publiek genooi om by hulle aan te sluit.
'n Ondersteuningsgroep is spesiaal vir Nel op Facebook gestig waar aanhangers op hoogte kan bly van sy vordering, en waar hulle boodskappe vir hom kan stuur. Klik hier om by die groep aan te sluit.
Netcare 911 Pretoria Theunis Nel
Leonie du Venage
Baie Sterkte vir die familie!! Bid vir sy beterskap. Ons mis nooit sy program nie.
Jammer om te hoor mag jy gou gesond word en weer vinnig die lewe en uitdagings aanpak – hoe moeilik ookal – STERKTE – vir jou en jou familie. Die Here is met jou. Groete Chris
Mag Sy hand van bewaring oor Theunis wees. Ons bid vir hom en sy gesinnetjie en baie sterkte.
Baie sterkte vir Theunis en sy gesinnetjie. Ons dink aan julle, bid vir beterskap en glo Sy hand van bewaring sal oor hom wees.
Sterkte aan sy vrou, kinders , famielie en vriende. Nog n ongeluk te veel op ons paaie. Ons bid vir julle en glo God is getrou